Il-Ħames Pitazz – Paragrafi 1391-1400 Waqt l-ikla ta' filgħaxija fir-refettorju llum, ħassejt il-ħarsa ta' Alla fil-fond ta' qalbi. Tant kienet qawwija din il-preżenza li mlietli ruħi li, għal xi ħin, lanqas kont naf fejn ninsab. Il-preżenza ħelwa ta' Alla baqgħet timlieli ruħi u, f'xi ħinijiet, ma stajtx nifhem x'kienu qegħdin jgħiduli s-sorijiet. It-tajjeb kollu li hemm ġo fija nafu lit-Tqarbin Imqaddes. Kollox naf lil dan. Inħoss li dan in-nar qaddis bidilni kompletament. O kemm jiena kuntenta li jiena għamara għalik O Mulej! Qalbi hija tempju fejn Inti tgħammar il-ħin kollu . . . Ġ.M.Ġ Ġesu', għaxqa ta' ruħi, Ħobż tal-Anġli, Jiena, kollni kemm jiena, ninsab mgħaddsa Fik, U ngħix il-ħajja divina Tiegħek bħalma jagħmlu l-magħżulin fis-sema, U r-realta' ta' din il-ħajja mhix ser tispiċċa, għalkemm inkun fil-qabar. Ġesu' Ewkaristija, Alla Immortali, Li tgħammar f'qalbi bla waqfien, Meta jiena jkolli lilek, l-istess mewt ma tista' tagħmilli l-ebda ħsara. L-imħabba tgħidli li jiena għad narak fit-tmiem ta' ħajti. Mimlija bil-ħajja ta' Alla, Nibqa' nħares b'ċertezza lejn is-sema miftuħ għalija, U l-mewt b'wiċċ mistħi għad titlaq 'l hemm b'idejha vojta, Għax il-ħajja divina Tiegħek qiegħda ġewwa ruħi. U għalkemm skont ir-rieda qaddisa Tiegħek, O Mulej, Il-mewt għad trid teqridli ġismi, Jiena nixtieq li din tiġi u xxejjinni malajr kemm jista' jkun, Għax permezz tagħha jiena nkun nista' nidħol fil-ħajja eterna. Ġesu' Ewkaristija, ħajja ta' ruħi, Int għollejtni 'l fuq sal-isferi eterni, U dan, permezz tal-agunija u l-mewt Tiegħek fost torturi l-aktar ħorox. 26 (ta' Novembru 1937) Irtir ta' ġurnata ta' kull xahar. Matul dan l-irtir, il-Mulej tani d-dawl li nsir naf x'inhi r-rieda Tiegħu b'mod iktar profond u li nintelaq kompletament fir-rieda qaddisa ta' Alla. Dan id-dawl ikkonfermani f'paċi profonda, u tani x'nifhem li m'għandi nibża' minn xejn ħlief mid-dnub. Jibgħatli x'jibgħatli Alla, jiena naċċettah f'sottomissjoni sħiħa għar-rieda qaddisa Tiegħu. Ipoġġini fejn ipoġġini, jiena ser nipprova nagħmel ir-rieda qaddisa Tiegħu bil-fedelta', bl-aħjar mod skont ma jixtieq Hu, sakemm ikolli s-saħħa, ukoll jekk ir-rieda ta' Alla għalija kellha tkun iebsa u diffiċli bħalma kienet ir-rieda tal-Missier tas-Sema għal ibnu, bħalma talab Hu fil-Ġnien taż-Żebbuġ. Jiena wasalt għall-konklużjoni li jekk ir-rieda tal-Missier tas-Sema ġiet imwettqa b'dan il-mod fl-Iben maħbub Tiegħu, fina wkoll tiġi mwettqa eżattament bl-istess mod, permezz tat-tbatija, il-persekuzzjoni, l-abbuż u l-umiljazzjoni. Permezz ta' dan kollu ruħi ssir tixbah lil Ġesu'. Din hi t-triq l-iżjed żgura. Li kieku kien hemm xi triq aħjar, Ġesu' kien jurihieli. It-tbatijiet bl-ebda mod ma jitilfuli l-paċi. Mill-banda l-oħra, għalkemm ingawdi paċi profonda, din il-paċi ma tnaqqaslix l-esperjenza tiegħi tat-tbatija. Għalkemm wiċċi spiss imil ta' l-art, u d-dmugħ tiegħi jinxtered bl-abbundanza, fl-istess ħin ruħi mimlija b'paċi profonda u bil-hena . . . Irrid ninħeba fil-Qalb l-iżjed Ħanina Tiegħek bħalma qatra nida tinħeba fi blanzun. Żommni magħluqa f'dan il-blanzun biex ma jolqotnix il-ġlata tad-dinja. Ħadd ma jista' jimmaġina l-hena li tgawdi qalbi fis-solitudni tagħha, waħdiha ma' Alla. Illum smajt vuċi ġewwa ruħi: O, li kieku l-erwieħ kienu jafu l-ħniena Tiegħi, ma kinux jintilfu f'għadd hekk kbir. Għid lill-erwieħ midinbin ma jibżgħux jersqu lejja; għidilhom bil-ħniena kbira Tiegħi. Il-Mulej qalli, Kull meta tintilef ruħ, din il-ħaġa tnikkitni għall-mewt. Inti dejjem tfarraġni meta titlob għall-midinbin. It-talba li togħġobni l-iktar hija dik li ssir għall-konverżjoni tagħhom. Kun af, binti, li din it-talba dejjem tkun mismugħa. Riesaq l-Avvent. Irrid inħejji ruħi għall-miġja tal-Mulej Ġesu' permezz tas-skiet u l-ġabra fl-ispirtu, filwaqt li ningħaqad mal-Omm l-iżjed Qaddisa u nimita bil-fedelta' l-virtu' tas-skiet tagħha, ħaġa li għoġbot lil Alla nnifsu. Nispera li, maġenbha nżomm sħiħ f'din riżoluzzjoni. X'ħin dħalt fil-kappella filgħaxija għal mument wieħed, ħassejt xewka terribli f'rasi. Din il-ħaġa damet ftit ħin, imma t-tingis tant kien iweġġa' li f'daqqa waħda rasi niżlet fuq il-kanċell tat-Tqarbin. Ħassejtni bħallikieku x-xewka kienet baqgħet dieħla ġewwa moħħi. Imma dan kollu m'hu xejn; kollox għall-erwieħ, sabiex nakkwista għalihom il-ħniena ta' Alla. Qiegħda ngħix minn siegħa għall-oħra u ma nistax ngħix bl-ebda mod ieħor. Irrid nuża bl-aħjar mod possibbli l-waqt ta' issa, u nwettaq bil-fedelta' dak kollu li jġib miegħu. F'kollox, niddependi minn Alla b'fiduċja soda.
Djarju ta' Swor Fawstina – Il-5 Pitazz (par.1391-1400)